***A helyi felhívás címe:***

*Mikrovállalkozások fejlesztése és támogatása*

***A helyi felhívás kódszáma:***

*VP6-19.2.1.-59-5-17*

Magyarország Kormányának felhívása a Lenti és Térsége Vidékfejlesztési Egyesület LEADER Helyi Akciócsoport (HACS) illetékességi területén működő mezőgazdasági termelőnek nem minősülő, termelő és szolgáltató mikrovállalkozások és 18. életévét betöltött cselekvőképes természetes személyek támogatása: a termeléshez, szolgáltatáshoz kapcsolódó fejlesztésekhez szükséges építési beruházásokkal, gépek, eszközök, berendezések, immateriális javak beszerzésével, termelést, szolgáltatást segítő marketinggel és kommunikációs szolgáltatásokkal a helyi adottságokra épülő, fenntartható gazdaság kialakítása érdekében.

**1. A rendelkezésre álló forrás**

A felhívás meghirdetésekor a támogatásra rendelkezésre álló tervezett keretösszeg: **87.547.500 Ft**.

Jelen felhívás forrását az Európai Mezőgazdasági Vidékfejlesztési Alap és Magyarország költségvetése társfinanszírozásban biztosítja.

**2. A projekt keretében megvalósítandó tevékenységek:**

**2.1. Választható, önállóan támogatható tevékenységek:**

* Mikrovállalkozás termelő, szolgáltató tevékenységének elindításához, fejlesztéséhez kapcsolódó gépek, eszközök, berendezések, immateriális javak beszerzése.
* Termeléshez, szolgáltatáshoz kapcsolódó tevékenységek elindításához, fejlesztéséhez kapcsolódó egyéni építési beruházások támogatása a vállalkozásnak helyt adó épület(ek), épületrész(ek), építmény(ek) építése, rekonstrukciója, fejlesztése (bővítés esetén a bővítmény hasznos alapterülete nem haladhatja meg az eredeti hasznos alapterület 50%-át) által, azaz új építés, átalakítás, bővítés, felújítás, korszerűsítés támogatása. Emellett támogatható a kisléptékű infrastruktúra fejlesztése telekhatáron belül, a beruházáshoz szükséges kiegészítő infrastruktúra kiépítése, fejlesztése, megújuló energia hasznosítást és akadálymentes hozzáférést célzó beruházások.

**2.2. Kötelezően megvalósítandó, önállóan nem támogatható tevékenységek:**

* Kötelező tájékoztatás és nyilvánosság biztosítása.

**2.3. Választható, önállóan nem támogatható tevékenységek:**

* Projektelőkészítés részeként az alábbi tevékenységek támogatása: Szükséges előzetes tanulmányok, engedélyezési dokumentumok, műszaki tervek, kiviteli és tendertervek elkészítése. Előkészítéshez kapcsolódó egyéb szakértői tanácsadás, szolgáltatások. Közbeszerzési eljárások lebonyolítása.
* Mérnöki feladatok Az építőipari kivitelezési tevékenységről szóló 191/2009. (IX. 15.) Korm. rendelet [a továbbiakban e melléklet alkalmazásában: 191/2009. (IX. 15.) Korm. rendelet] szerinti építési műszaki ellenőri szolgáltatás, tevékenység. Egyéb mérnöki és szakértői tevékenység.
* A projekt megvalósítási időszakában végzett projektmenedzsment tevékenységhez igénybe vett szakértői szolgáltatás. Projektmenedzsment személyi jellegű ráfordítása.
* A mikrovállalkozás indításához, fejlesztéshez, szolgáltatáshoz kapcsolódó marketing tevékenységek és kommunikációs szolgáltatások támogatása.

**3. A projekt keretében nem támogatható tevékenységek:**

A felhívás keretében a 2. pontban meghatározott tevékenységeken túlmenően más tevékenység nem támogatható, különös tekintettel az alábbi tevékenységekre:

* Turisztikai attrakció, szálláshely, szolgáltatás fejlesztése.
* Olyan eszközök, gépek, berendezések beszerzése, amelyek nem szükségesek a vállalkozás indításához, fejlesztéséhez.
* Motorral hajtott szárazföldi, légi, vízi közlekedési jármű beszerzése.
* Az intézkedés keretében nem támogatható az elsődleges mezőgazdasági termék, feldolgozott annex termék előállításához, feldolgozásához kapcsolódó tevékenységek elindítása, fejlesztése és ehhez kapcsolódó szolgáltatások elindítása, fejlesztése.

**4. A projekt végrehajtására rendelkezésre álló időtartam:**

A projekt fizikai befejezésére a projekt megkezdését, vagy amennyiben a projekt a támogatói okirat/ kézbesítéséig nem kezdődött meg, a támogatói okirat kézbesítését követően legfeljebb 24 hónap áll rendelkezésre.

**5. A projekt területi korlátozása:**

A felhívásra kizárólag a Lenti és Térsége Vidékfejlesztési Egyesület LEADER Helyi Akciócsoport (HACS) illetékességi területén működő szervezetek nyújthatnak be kérelmet.

**6. Indikátorok:**

Fejlesztett vagy létrehozott vállalkozások száma: 1 db

**7. Támogatást igénylők köre:**

Jelen felhívásra támogatási kérelmet nyújthatnak be:

Korlátolt felelősségű társaság (GFO 113); Részvénytársaság (GFO 114); Betéti társaság (GFO 117); Egyéni cég (GFO 228); Egyéni vállalkozó (GFO 231); Adószámmal nem rendelkező magánszemély (anm); Nonprofit korlátolt felelősségű társaság (GFO 572); Szociális szövetkezet (GFO 121); Közkereseti társaság (GFO 116)

**8. Támogatási kérelmek benyújtásának határideje:**

Jelen felhívás keretében a helyi támogatási kérelem benyújtására 2018.01.02 naptól 2018.11.30 napig van lehetőség. Az első benyújtási szakasz zárónapja: 2018.02.16.

**9. Támogatás mértéke, összege:**

A támogatás maximális mértéke a 290/2014. Korm. rendelet, illetve a 105/2015. Korm. rendelet szerinti kedvezményezett járásbeli településen és nem besorolt településen megvalósuló fejlesztéssel pályázó kérelmező esetében 65%.

A támogatás maximális mértéke a 290/2014. Korm. rendelet szerinti komplex programmal fejlesztendő járásbeli településen, valamint a 290/2014. Korm. rendelet, illetve a 105/2015. Korm. rendelet szerinti fejlesztendő járásbeli településen és az ezekkel a településekkel megegyező besorolású településen megvalósuló fejlesztéssel pályázó kérelmező esetében 70%.

Az igényelhető vissza nem térítendő támogatás összege valamennyi támogatást igénylő esetében maximum **4.900.000 Ft**